અગાઉના વર્ષ ૨૦૧૬-૧૭માં દેશમાં એફડીઆઈ ૮.૬૭ ટકા વધ્યું હતું, તે અગાઉના ૨૦૧૫-૧૬માં ૨૯ ટકાની નોંધપાત્ર વૃદ્ધિ થઈ હતી. ૨૦૧૪-૧૫માં પણ ૨૭ ટકા વધ્યું હતું અને તે પહેલાંના વર્ષમાં ૮ ટકા વૃદ્ધિ થઈ હતી. વર્ષ ૨૦૧૨-૧૩માં એફડીઆઈમાં ૩૮ ટકાનો કડાકો બોલી ગયો હતો. નિષ્ણાતોના મતે સ્થાનિક રોકાણને વધુ ને વધુ પ્રોત્સાહિત કરવાની જરૂર છે અને વિદેશી રોકાણકારોને આકર્ષવા માટે ઈઝ ઓફ ડૂઈંગ બિઝનેસ પર હજી વધુ કામ કરવાની જરૂર છે. ડેલોઈટ ઈન્ડિયાના પાર્ટનર અનિલ તલરેજાએ કહ્યું હતું કે કન્ઝ્યુમર અને રિટેલ સેક્ટરમાં એફડીઆઈમાં વૃદ્ધિ ઘટી છે તેનું મુખ્ય કારણ એફડીઆઈ નીતિ અંગે અનિશ્ચિતતા અને તેની જટિલતા છે. તેમણે કહ્યું કે સરકારે આશંકા દૂર કરવાના ખાસ્સા પ્રયાસ કર્યા છે અને નડતરરૂપ અનેક નિયમો હટાવ્યા છે, તેમ છતાં વૈશ્વિક કન્ઝ્યુમર અને રિટેલ કંપનીઓ હજી પણ ભારતમાં રોકાણ અંગે નિર્ણય લેતા ખચકાઈ રહી છે. ભારતે ઈઝ ઓફ ડૂઈંગ બિઝનેસ મામલે પણ અનેક સુધારા કર્યા છે અને પગલાં લીધા છે, તેમ છતાં વિદેશી રોકાણકારોને આકર્ષવા માટે હજી વધુ પગલાં લેવા જરૂરી છે.